b"\n_START_ARTICLE_\nVastlakukkel\n_START_PARAGRAPH_\nVastlakukkel on traditsiooniline k\xc3\xbcpsetis, mida valmistatakse Skandinaavias, Islandil, Soomes ja Baltimaades vastlap\xc3\xa4eva puhul v\xc3\xb5i laiemalt paastu ajal. Eestis on kuklid tuntud eelk\xc3\xb5ige vastlatoiduna._NEWLINE_Vastlakukleid tuntakse Rootsis, Soomes, Norras, Taanis, Islandil, F\xc3\xa4\xc3\xa4ri saartel, Eestis, L\xc3\xa4tis, Leedus ja m\xc3\xb5nes Saksamaa piirkonnas.\n_START_SECTION_\nNimetus\n_START_PARAGRAPH_\nRootsis on nende nimetus semla v\xc3\xb5i fastlagsbulle, Soomes laskiaispulla, Taanis ja Norras fastelavnsbolle, L\xc3\xa4tis v\xc4\x93ja k\xc5\xabkas. Rootsikeelne s\xc3\xb5na semla (mida kasutatakse ka inglise keeles) tuleneb saksa s\xc3\xb5nast Semmel, mille aluseks oli omakorda ladina semilia \xe2\x80\x93 n\xc3\xb5nda nimetati k\xc3\xb5ige peenemat sorti nisujahu. Rootsi l\xc3\xb5unaosas (Sk\xc3\xa5nes) ja soomerootslaste seas nimetatakse neid fastlagsbulle, mis t\xc3\xa4hendab paastuajakukleid (nagu ka fastelavnsbolle, laskiaispulla ja skoone fastelann).\n_START_SECTION_\nKoostis\n_START_PARAGRAPH_\nK\xc3\xbcpsetis valmistatakse p\xc3\xa4rmitainast ja kaunistatakse vahukoorega. Mitmel pool kasutatakse kuklites kardemoni, martsipani, mandlipuru v\xc3\xb5i vaniljekreemi. _NEWLINE_Algselt olid vastlakuklid vaid saiakesed, mida s\xc3\xb6\xc3\xb6di kuuma piima sees. Rootsis kandis see toit nimetust hetv\xc3\xa4gg, keskalamsaksa keeles hete Weggen ('kuumad kiilud') ja saksa keeles heisse Wecken ('kuumad saiakesed', rahvaet\xc3\xbcmoloogia j\xc3\xa4rgi 'soem\xc3\xbc\xc3\xbcr').\n_START_SECTION_\nAjalugu\n_START_PARAGRAPH_\nTraditsiooniliselt s\xc3\xb6\xc3\xb6di vastlakukleid ainult vastlap\xc3\xa4eval kui viimast pidutoitu enne kevadist paastu. J\xc3\xa4ik paastust kinnipidamine kadus aga p\xc3\xa4rast reformatsiooni. T\xc3\xa4nap\xc3\xa4eval m\xc3\xbc\xc3\xbcakse vastlakukleid paljudes toidu- ja kondiitripoodides jaanuarist kuni lihav\xc3\xb5teteni. Rootsis tarvitatakse aastas keskmiselt viis poest ostetud vastlakuklit inimese kohta (lisaks kodus k\xc3\xbcpsetatud kuklitele)._NEWLINE_Rootsi kuningas Adolf Fredrik suri 12. veebruaril 1771 seedeprobleemidesse, kui oli s\xc3\xb6\xc3\xb6nud j\xc3\xb5ev\xc3\xa4hki, kalamarja, hapukapsast ja suitsuheeringat, r\xc3\xbc\xc3\xbcbanud k\xc3\xb5ige selle k\xc3\xb5rvale \xc5\xa1ampanjat ning l\xc3\xb5petanud pidus\xc3\xb6\xc3\xb6gi 14 portsjoni hetv\xc3\xa4gg'iga, mis oli kuninga lemmikmagustoit._NEWLINE_Euroopa p\xc3\xa4eval 2006. aastal valiti vastlakuklid esindama Soomet Caf\xc3\xa9 Europe'i projektis, mille algatas oma eesistumise ajal Austria."